open-index/open-wikipedia-markdown huggingface dataset:
Camerún alemán

miniatura|260px|Colonias de Alemaña en África en 1913. En verde escuro o ***Kamerun***.
O **Camerún alemán** (en alemán ***Kamerun***) foi unha colonia (e tamén un protectorado) do Imperio alemán situado na rexión da actual República do Camerún, que tamén incluía partes do norte de Gabón e o Congo, do oeste da actual República Centroafricana, do suroeste do Chad e algunhas partes do extremo oriental de Nixeria.

Este territorio do Imperio colonial alemán durou desde 1884 até 1916, cando foi invadido polos exércitos aliados británicos e franceses durante a primeira guerra mundial, e finalmente disolto en 1919.

A colonia tiñía inicialmente unha superficie de 495 000&nbsp;km² e, despois da adquisición do Novo Camerún (***Neukamerun***) en 1911, chegou a ter unha superficie de 790 000&nbsp;km², sendo aproximadamente 1,3 veces máis grande que a metrópole.

Polo tratado de Versalles de 1919 Camerún converteuse oficialmente nunha posesión da Sociedade das Nacións, que a outorgou nun mandato aos británicos e franceses. Tras iso o Camerún foi dividido nun Camerún británico e un Camerún francés.

## Notas 
## Véxase tamén 
### Bibliografía 
* 
* Gorges, E. Howard (1923). *The Great War in West Africa*. Londres: Hutchinson & Co. 
*
* 
*  Mapa dos territorios inteecambiados entre Francia e Alemaña no Tratado de Fez.
*
*
Joaquim Amat-Piniella

**Joaquim Amat-Piniella**, nado en Manresa o 22 de novembro de 1913 e finado en L'Hospitalet de Llobregat o 3 de agosto de 1974, foi un escritor catalán sobrevivente do campo de concentración de Mauthausen na segunda guerra mundial.

Joaquim Amat-Piniella participou en diversas actividades culturais e políticas durante os anos 30, e foi dirixente de Esquerra Republicana de Catalunya. Loitou na fronte de Andalucía durante a guerra civil española. Acabada a guerra, fuxiu a Francia, onde foi internado no Campo de concentración de Argelès-sur-Mer e no de Sant Cebrià, e despois foi mobilizado como traballador forzoso.

Como moitos republicanos españois, en 1940 foi deportado polos alemáns aó Campo de exterminio de Mauthausen, onde pasou cinco anos, ata que foi liberado polas tropas estadounidenses e puido retornar a Cataluña en 1946. Relatou a súa experiencia e as atrocidades do nazismo en forma novelada no libro K.L. Reich (*Konzentrationslager Reich*), que non conseguiu publicar até 1962. En 1962, xunto con outros compañeiros exdeportados, fundou o Amical de Mauthausen.
Josep Andreu i Abelló

**Josep Andreu i Abelló**, nado en Montblanc o 8 de novembro de 1906 e finado en Madrid o 31 de maio de 1993, foi un xurista e político catalán de ideoloxía nacionalista. Foi un dos cofundadores de Esquerra Republicana de Catalunya.

## Traxectoria 
Abelló estudou dereito na Universidade de Zaragoza e na de Barcelona. Como avogado exerceu en Reus. Militou nas Mocidades Nacionalistas e no Fomento Nacionalista Republicano, do cal foi presidente en Reus en 1930.

En 1931 participou na fundación da ERC.

Durante a transición chegaría a entrevistarse persoalmente con Antonio García-Trevijano, nos momentos preparatorios da Xunta Democrática de España, para que o seu partido se adherise á oposición do réxime de Francisco Franco na clandestinidade.

### Segunda República 
En 1932 foi deputado en Tarragona e participou na aprobación do estatuto de autonomía de Cataluña (o coñecido como "Estatuto de Núria"). Dende 1934 até 1939 presidiu o Club de Natación Reus Ploms. En 1936 foi nomeado Presidente da Audiencia Territorial de Barcelona e do Tribunal de Casación, durante o cargo sufriu un atentado anarquista o 2 de agosto de 1937.

### Exilio 
En 1939 Andreu marchou ó exilio, primeiro a París e despois a México vía Nova York. Xunto con Indalecio Prieto manexaba os fondos trasladados alí no iate Vita. Anos despois estabelécese na cidade de Tánxer (Marrocos). Alí fundou e presidiu o BIM (Banco Inmobiliario de Marrocos), despois BIMM (Banco Inmobiliario e Mercantil de Marrocos), e traballou na clandestinidade contra a ditadura franquista.

### Retorno do exilio 
Volveu a España en 1964 durante a ditadura de Franco e foi detido e multado varias veces. Foi conselleiro en Banca Catalá. A mediados do setenta promoveu a Asemblea de Cataluña. En 1976 abandonou ERC e afiliouse ao PSC-Congrés. En 1977 foi presidente da Asemblea de Parlamentarios e presidiu a Comisión dos 20, que redactou o proxecto do Estatuto, e a dos 21, que negociou a súa aprobación. Foi deputado por Barcelona dende o ano 1977 até 1979, presidente da Comisión de Comercio e Turismo e senador desde 1979 até 1986 (dúas lexislaturas). Morreu o 31 de maio de 1993.

## Notas
Amadeu Aragay

**Amadeu Aragay i Davi**, nado en Sabadell en 1886 e finado en Cidade de México en 1965, foi un político, empresario e sindicalista catalán.

## Traxectoria 
Durante a súa mocidade estudou na Escola Pía de Sabadell e no Instituto Xeral e Técnico de Barcelona.

Inicialmente militou nas mocidades do Partido Republicano Radical de Alejandro Lerroux, e foi moi combativo con Solidariedade Catalá desde *El Progreso*. Tamén foi concelleiro do concello de Sabadell (1911-1914) polo Partido Radical, pero dende o 1915 mantivo posturas críticas co partido e aproximouse ó Bloc Republicà Autonomista.

Por influencia de Lluís Companys e Francesc Layret, en 1922 ingresou en Unió de Rabassaires, da que foi nomeado secretario xeral permanecendo no cargo de 1924 até 1936. Á vez, distanciouse do lerrouxismo. En 1930 asinou o *Manifesto de Intelixencia Republicana* e en xaneiro de 1931 foi encarcerado catro semanas no castelo de Montjuïc por dar apoio á sublevación de Jaca. En marzo de 1931 participou na Conferencia de Esquerdas e afiliouse a Esquerra Republicana de Catalunya. O 14 de abril participou xunto a Lluís Companys, no Concello de Barcelona, na proclamación da República Catalá.

Nas eleccións xerais españolas de 1931 e 1933 foi escollido deputado por ERC, e participou na discusión da *Lei de Bases da Reforma Agraria* (1932). En 1936 foi expulsado da Unión de Rabassaires por oporse á forte influencia do PSUC. Ó rematar a guerra civil española exiliouse en México. Alí traballou en varias actividades comerciais, interveu nos diversos grupos catalanistas e foi membro activo do Orfeó Català de México. Tamén ó longo da súa vida foi un destacado membro da francmasonaría.

## Obras 
* *El ocaso de las almas* (1915)
* *El problema agrari català* (1924)
* *El pirata* (opereta)
* *Terra nostra (el rebassaire)* (1925)
* *La tragedia de Quimet* (1926)
Georgina Oliva i Peña

**Georgina Oliva i Pena**, nada en Barcelona o 19 de novembro do 1980, é unha socióloga e política catalá.

## Traxectoria 
É licenciada en Socioloxía pola Universidade de Barcelona. Ten estudos do segundo ciclo de Ciencias Políticas e da Administración na mesma universidade. Foi responsable da secretaría técnica da Fundación Josep Irla e asesora do Instituto Catalán das Mulleres en plans locais de políticas de mulleres. É técnica de Infancia e de mulleres do Consorcio de Servizos Sociais de Barcelona. A nivel político foi militante das JERC onde foi secretaria de formación (2001-2003) e de organización e finanzas (2003-2005) e é membro de Esquerra Republicana de Catalunya onde se ocupou da secretaría das mulleres e da de formación. Do 2006 ao 2008 foi deputada no Congreso dos Deputados (VIII Lexislatura) en substitución de Joan Puigcercós. Está afiliada no Intersindical-CSC e asociada a Dones.cat.

## Notas
Carme Ballester

**Carme Ballester i Llasat**, nada en Barcelona o 27 de abril de 1900 e finada en París en 1972, foi a segunda esposa do presidente da Generalitat de Cataluña Lluís Companys.

## Traxectoria 
Militou en Estat Català e en 1936 casou con Lluís Companys, logo de divorciarse de Joan Duran. Exiliouse en París durante a guerra civil española, en abril de 1938, para estar preto do seu fillastro, Lluís Companys i Micó, ingresado nun sanatorio. Cando o seu marido foi capturado en Francia pola policía militar alemá e executado polo réxime franquista, tivo contactos coa Resistencia francesa e escondeu a cidadáns xudeus. Morreu no exilio en 1972, despois de que se lle recoñecese unha pensión de viúva como vítima do nazismo.

## Notas 
## Véxase tamén 
### Bibliografía 
*
Jordi Ausàs

**Jordi Ausàs i Coll**, nado en La Seu d'Urgell o 3 de marzo de 1960, é un político catalán que pertenceu a Esquerra Republicana de Catalunya.

## Traxectoria 
É o pequeno de 4 irmáns. Casado e con tres fillos varóns, é profesor de EXB pola Universidade de Barcelona e mestre de catalán. Foi director da escola de Escaldes no Principado de Andorra. Ausentouse de La Seu d'Urgell na súa mocidade por motivos laborais da súa familia, pero volveu xa de adulto.

Foi Conselleiro de Gobernación da Generalitat de Cataluña. Foi alcalde de La Seu d'Urgell entre xullo de 2003 e o 11 de marzo de 2008. Dende 1995 é tamén deputado do Parlamento de Cataluña, sendo o candidato de ERC para a aínda non recoñecida vigairía do Alto Pireneo e o primeiro ou segundo (alternou) para a demarcación electoral da provincia de Lleida.

Na partido ERC ocupou o cargo de conselleiro nacional e no Parlamento de Cataluña presidiu a Comisión de Agricultura, Gandaría e Pesca (1999-2003).

## Imputación nun caso de contrabando 
O 12 de xullo de 2012 foi detido pola policía catalá en colaboración coa Garda Civil xunto a outras seis persoas nunha operación de contrabando de tabaco dende Andorra. Jordi Ausàs presuntamente formaba parte dun grupo organizado especializado en contrabando deste produto e estímase en 300.000 euros o montante das súas actividades delituosas. A orde de prisión foi revogada en setembro do mesmo ano.

## Notas
Yaa Gyasi

**Yaa Gyasi**, nada en Mampong en 1989, é unha escritora ghanesa e estadounidense.

## Traxectoria
dereita|miniatura|Presentación de *Homegoing*.
É filla de Kwaku Gyasi, profesor de Francés na Universidade de Alabama en Huntsville, e Sophia, enfermeira. A súa familia mudouse aos Estados Unidos en 1991 cando o seu pai completou o seu doutoramento na Universidade do Estado de Ohio. A familia viviu tamén en Illinois e Tennessee, e desde os dez anos Gyasi creceu en Huntsville (Alabama).

Gyasi lembra ser tímida de nena, sentirse próxima aos seus irmáns polas experiencias compartidas como nenos inmigrantes en Alabama, e recorrer aos libros como os seus "mellores amigos". En 2016, vivía en Berkeley, California.

Escribiu en publicacións como *African American Review*, *Callaloo*, *Guernica* *The Guardian*, ou *Granta*.

Gyasi cita Toni Morrison (*Song of Solomon*), Gabriel García Márquez (*Cien años de soledad*), James Baldwin (*Go Tell It on the Mountain*), Edward P. Jones (*Lost in the City*), e Jhumpa Lahiri (*Unaccustomed Earth*) como inspiracións.

## Obra
* *Homegoing* (2016)

## Recoñecementos
* Premio Nacional John Leonard do Círculo de Críticos Literarios ao mellor primeiro libro
* Premio Hemingway Foundation/PEN ao mellor primeiro libro de ficción
* Premio 5 under 35 da National Book Foundation
* American Book Award
* 2017: *Granta* Mellor escritora nova estadounidense

## Notas 
## Véxase tamén
### Ligazóns externas
* *NYT SundayReview* Opinion by Yaa Gyasi, "I'm Ghanaian-American. Am I Black?" 8 de xuño de 2016
* Entrevista en *Daily Show* con Trevor Noah  (vídeo, 5:43), 16 de agosto de 2016
* Entrevista en *Late Night* con Seth Meyers (vídeo, 3:15), 2 de agosto de 2016
* Entrevista de Tavis Smiley  (vídeo, 11:34) e transcrición, 2 de xuño de 2016
* Kate Kellaway, "Yaa Gyasi: ‘Slavery is on people’s minds. It affects us still’", *The Guardian*, 8 de xaneiro de 2017.
* "Yaa Gyasi" , en Foyles.
* Alec Russell, "Yaa Gyasi: ‘Racism is still the drumbeat of America’", 20 de abril de 2018.
Laia Cañigueral

**Laia Cañigueral i Olivé**, nada o 11 de marzo de 1981 en Cassà de la Selva, é unha política catalá. Foi deputada pola provincia de Xirona no Congreso dos Deputados durante a VIII lexislatura por ERC, o 21 de maio de 2019 regresa ó Congreso pola XIII lexislatura.

## Traxectoria 
Licenciada en Socioloxía, conta cun posgrao en Participación Cidadá e Desenvolvemento Sustentable pola UAB. É responsable do Gabinete do Director na Axencia Catalá de Cooperación ao Desenvolvemento da Generalitat de Cataluña e é secretaria Nacional das Relacións Internacionais das JERC (Mocidades de Esquerra Republicana de Catalunya).

## Véxase tamén 
### Ligazóns externas 
* Ficha na páxina do Congreso dos Deputados
* Ficha de ERC
Ester Capella

**Ester Capella i Farré**, nada en La Seu d'Urgell o 3 de abril de 1963, é unha xurista e política catalá. Foi senadora designada polo Parlamento de Cataluña na X Lexislatura (2013-2016) e deputada no Congreso dos Deputados na XI Lexislatura.

## Traxectoria 
Licenciada en Dereito pola Universidade de Barcelona, ó rematar a carreira colaborou coa cátedra de Dereito Civil de Lleida durante o curso 1987-1988. Avogada en exercicio dende 1988 está adscrita ó Colexio de Avogados de Barcelona e ó de Sant Feliu de Llobregat. Foi presidenta da Asociación Catalá de Xuristas Demócratas entre 2003 e 2007.

No eido político, formou parte como independente na candidatura de Esquerra Republicana de Catalunya no Concello de Barcelona nas eleccións municipais de 2007 e foi elixida concelleira. Entre 2007 e 2011 foi a concelleira voceira de ERC no Concello. En 2008 afiliouse a ERC.

En 2011 fíxose cargo da xerencia do barcelonés Instituto Municipal de Persoas con Discapacidade, que deixou en 2013 ó ser designada senadora polo Parlamento de Cataluña. Nas eleccións xerais españolas de 2015 foi elixida deputada por Barcelona.

O 19 de maio de 2018 foi nomeada Conselleira de Xustiza polo presidente da Generalitat de Cataluña, Joaquim Torra. Foi investida como Conselleira de Xustiza o 2 de xuño de 2018.

## Notas
Anna Caula

**Anna Caula i Paretas**, nada en Xirona o 6 de abril de 1971, é unha adestradora de baloncesto feminino e política catalá, deputada no Parlamento de Cataluña na XI lexislatura pola coalición Junts pel Sí e na XII pola coalición electoral Esquerra Republicana de Catalunya-Catalunya Sí.

## Traxectoria 
Anna Caula é adestradora superior de baloncesto pola Federación española de baloncesto (1996) e ten estudos de psicoloxía pola Universidade Aberta de Cataluña.

Foi adestradora de diferentes clubs de baloncesto de Xirona: Grupo Excursionista e Deportivo Xerundense (GEIEG), o CB Bañolas, o CD Maristas Girona e o CD Santa Eugenia.

Adestradora do Uni Girona Club de Bàsquet dende a tempada 2008-2009 en que o equipo militaba na liga Feminina 2 de Baloncesto de España á tempada 2013-14 da Liga Femenina de Baloncesto. Durante as seis tempadas que dirixiu o equipo conseguiu, no seu primeiro ano, o ascenso do equipo á Liga Femenina de Baloncesto, dous segundos postos na máxima competición nacional, dúas participacións na Copa da Raíña, dúas presenzas nos playoffs e unha final de Supercopa. Dende o ano 2014 é directiva do Uni Girona Club de Bàsquet.

Foi adestradora da categoría Sub-20 da Selección feminina de baloncesto de España, onde conseguiu no Campionato Europeo de Baloncesto Feminino Sub-20 dúas medallas de Ouro (2012 e 2013) e unha medalla de prata (2014).

Nas Eleccións ao Parlamento de Cataluña de 2015 formou parte da candidatura independentista Junts pel Sí no número 2 da circunscrición electoral de Xirona obtendo o escano de deputada no Parlamento de Cataluña.

Nas Eleccións ao Parlamento de Cataluña de 2017 volveu ser elixida como deputada no Parlamento de Cataluña na XII lexislatura autonómica de Cataluña pola coalición electoral Esquerra Republicana de Catalunya-Catalunya Sí.

## Notas
Max Cahner

**Max Emanuel Cahner i Garcia**, nado en Bad Godesberg o 3 de decembro de 1936 e finado en Barcelona o 14 de outubro de 2013, foi un editor, político e historiador da literatura catalán.

## Traxectoria 
Os seus pais, Max Emanuel Cahner Bruguera e María del Sagrario García Fuertes, contraeron matrimonio en Barcelona o 20 de xuño de 1929 e emigraron a Alemaña antes do seu nacemento por mor da guerra civil española. Debido á persecución que sufrían as persoas de orixe xudía baixo o réxime de Hitler, a familia volveu a España en 1937. Despois de vivir unha tempada en Galicia, volveron todos a Barcelona.

En 1952 matriculouse nas facultades de Química e de Dereito da Universidade de Barcelona, onde coñeceu a Albert Manent. Obtivo a Licenciatura en Ciencias Químicas e o Doutoramento en Filosofía e Letras pola Universidade de Barcelona e participou no movemento estudantil antifranquista como membro da *Assemblea Lliure do Paranimf* (1957). En 1964 foi expulsado de España pola súa actividade nacionalista. Foi profesor de literatura catalá na Universidade de Barcelona dende 1975 ata que se xubilou, en 2006.

Xunto a Ramon Bastardes impulsou a nova época da revista ''Serra d'Or* (1959) e en 1962 creou Edicions 62 que dirixiu até 1969. En 1972 fundou Curial, Edicions catalanes. Foi un dos principais promotores da Gran Enciclopèdia Catalana así como da campaña *el català al carrer*. En 1985 foi nomeado presidente da Universidade Catalá de Verán que se celebra na localidade francesa de Prades e director da nova etapa da *Revista de Catalunya''.

Foi un dos fundadores de Convergència Democràtica de Catalunya (CDC) en 1976. Entre 1980 e 1984 exerceu o cargo de Conseller de Cultura e Medios de Comunicación da Generalitat de Cataluña. Foi comisario do proxecto do Teatre Nacional de Catalunya, cargo que ocupou ata que en 1992 dimitiu por diverxencias con Josep Maria Flotats. En 1994 abandonou CDC, fundando o seu propio partido, Acción Catalá, que acabou aliándose con Esquerra Republicana de Catalunya. En 1996, foille outorgada a Creu de Sant Jordi.

## Notas 
## Véxase tamén 
### Bibliografía 
* 
*
Angelina Colubret

**Angelina Colubret i March**, nada en Badalona en 1910 e finada en Torroella de Montgrí en 1998, foi unha mestra e activista política catalá. Obtivo o título de profesora de Educación primaria o ano 1929 e exerceu de mestra até o final da guerra civil española, momento en que foi detida e condenada a non poder exercer o seu traballo. Durando o conflito militar fixo de enfermeira na expedición republicana contra os sublevados de Mallorca.

No eido político empezou a escribir en 1931 no semanario *Lluita*, voceiro de Esquerda Catalá Federal en Badalona e en *La Humanitat*.

Durante a Segunda República Española participou en diferentes mitins sobre a educación das mulleres e o seu papel na sociedade centraba en gran parte as súas intervencións. No primeiro congreso ordinario de Esquerra Republicana de Catalunya (1932) foi a secretaria do Relatorio de Ensino.

## Notas
Chesús Bernal

**Chesús Gregorio Bernal Bernal**, nado en Valtorres, Zaragoza o 8 de xaneiro de 1960 e finado en Zaragoza o 22 de marzo de 2019, foi un político aragonés de ideoloxía nacionalista aragonesa progresista. Fundador de Chunta Aragonesista (CHA), na que desempeñou cargos de representación pública institucional e de dirección orgánica tanto dentro como fóra de Aragón.

## Traxectoria 
Chesús Bernal naceu na localidade de Valtorres, na provincia de Zaragoza. Doutor en Filoloxía Románica, foi profesor titular da Universidade de Zaragoza. Tamén foi autor de publicacións especializadas sobre cuestións literarias, filolóxicas, lingüísticas e socioculturais, da que cómpre salientar o *Diccionario aragonés* (Rolde, 1999) xunto a Francho Nagore. Foi membro do Rolde de Estudios Aragoneses (REA) e do Consello d'a Fabla Aragonesa (CFA).

Foi Secretario Xeral de Chunta Aragonesista (CHA), dende a súa fundación en 1986 até 1998. Dende entón e até 2012 exerceu como Secretario de Política Institucional e como Vicesecretario Xeral de CHA.

Foi deputado nas Cortes de Aragón por Zaragoza entre a IV e a VII Lexislatura (1995-2011), sendo o voceiro do seu Grupo Parlamentario durante devanditas lexislaturas.

En xaneiro de 2018, foi nomeado director dos Cursos Extraordinarios da Universidade de Zaragoza.

O 22 de marzo de 2019, faleceu en Zaragoza debido a un cancro de páncreas.

## Notas 
## Véxase tamén
Bucephala

***Bucephala*** é un xénero de aves da orde das anseriformes,  familia dos anátidos, e subfamilia dos merxinos.

As súas especies don patos mergulladores que viven no hemisferio Norte, que reciben en galego o nome vulgar de **ollodourados**.

## Taxonomía 
### Descrición 
O xénero foi descrito en 1858 polo herpetólogo, ornitólogo e ictiólogo estadounidense Spencer Fullerton Baird. 
 
### Etimoloxía 
O nome do xénero deriva da palabra do grego antigo βοῦκεφαλος *boṹkephalos*, "cabeza de touro", de βοῦς *boṹs*, "touro", e κεφαλή *kephalē*, "cabeza", en referencia á forma da súa cabeza e o inchamento das plumas do ollodourado de touca (*B. albeola*) que fai que a súa cabeza pareza máis grande.

### Sinónimos 
Ademais de polo nome actualmente válido, o xénero coñeceuse tamén polos sinónimos: Podería ser correcto aínda recoñecer dous xéneros, xa que *B. albeola* e os outros dous ollodourados son bastante diverxentes. Nese caso, *Bucephala* quedaría restrinxido só a *B. albeola* e o nome *Glaucionetta* (Stejneger, 1885) foi recuperado para os outros ollodourados.

Os taxons fósiles coñecidos son:
* *Bucephala cereti* (Sajóvölgyi, Mioceno medio de Mátraszõlõs, Hungría - Plioceno tardío de Chilhac, Francia)
* *Bucephala ossivalis* (Mioceno tardío/Plioceno tenperán de Bone Valley, Estados Unidos), que é moi similar ao ollodourado (*B. clangula*) e pode mesmo ser unha paleosubespecie ou un devanceiro directo seu
* *Bucephala fossilis* (Plioceno tardío de California, Estados Unidos)
* *Bucephala angustipes* (Plistoceno temperán de Europa central)
* *Bucephala* sp. (Plistoceno temperán de Dursunlu, Turquía: Louchart et al. 1998)

## Notas 
## Véxase tamén 
### Bibliografía 
* Carboneras, Carles; del Hoyo, Josep; Elliot, Andrew & Sargatal, Jordi (1992): "Family Anatidae (Ducks, Geese and Swans)" en *Handbook of the Birds of the World. Volume 1*. Barcelona: Lynx Edicions. ISBN 84-8733-410-5.

### Outros artigos 
*Anseriformes
*Anátidos
*Merxinos

### Ligazóns externas 
*Ollodourado en Birdzilla
Anna Simó

**Anna Simó i Castelló**, nada en Els Alamús, Lleida, o 26 de xullo de 1968, é unha política catalá, membro de Esquerra Republicana de Catalunya dende o ano 1990. Foi secretaria primeira da Mesa do Parlamento de Cataluña durante a XI Lexislatura.

## Traxectoria 
Licenciada en filoloxía catalá pola Universidade de Barcelona, fixo un posgrao de planificación lingüística na mesma universidade. Traballou no *Consorci per a la Normalització Lingüística,* onde tivo diversas responsabilidades, entre elas, responsable de *Ciutat Vella* no Centro de Normalización Lingüística de Barcelona. É membro de diversas entidades culturais e cívicas, entre as cales están *Ca la dona* e o *Centre d’Estudis de l’Hospitalet*. Afiliada á CONC dende o ano 1990, formou parte do Comité de Empresa do Consorcio para a Normalización Lingüística.

### Traxectoria política 
No referente á súa traxectoria política, é membro do Consell Nacional d'Esquerra dende 1994. Foi presidenta local de Esquerra en Hospitalet de Llobregat (1996-2002) e membro da Executiva Nacional (1998-2004 e do 2006 até o presente). Tamén foi secretaria nacional de Política Social de ERC (2001-2004), e dende 2006 é vicesecretaria de Acción Política d’Esquerra.

Foi elixida rexedora do concello de L'Hospitalet de Llobregat (2003) e nomeada conselleira comarcal do Consello Comarcal de Barcelonès. Foi conselleira de Benestar e Familia (2003-2006).

Foi Conselleira de Benestar e Familia da Generalitat de Cataluña dende a constitución do goberno catalanista e de esquerdas de Pasqual Maragall, até o 2006 e voceira adxunta do grupo parlamentario de Esquerra Republicana de Catalunya.

O sábado día 11 de novembro de 2017 anunciou mentres se celebraba o Consell Nacional do seu partido que non repetiría nas listas de ERC do 21 de decembro de 2017.

### Causa xudicial 
Foi imputada polos delitos de prevaricación e desobediencia por incumprimento de sentenza do Tribunal Constitucional. Ademais, dende o 7 de setembro está sendo investigada pola Fiscalía do Tribunal Superior de Xustiza de Cataluña por tramitar no Parlamento de Cataluña un proxecto de lei de referendo de autodeterminación a través dun procedemento de urxencia que foi declarado nulo polo Tribunal Constitucional. O 8 de setembro, a Fiscalía esixía fianza para garantir os gastos que poida causar ó erario público, que cifra en 6,2 millóns de euros.

O martes 31 de outubro de 2017, o Tribunal Supremo (TS) admitiu a trámite a querela presentada pola Fiscalía por rebelión, sedición e malversación contra cinco exmembros da Mesa do Parlamento de Cataluña, Carme Forcadell, Lluís Corominas, Anna Simó, Lluís Guinó, Ramona Barrufet, e contra o secretario Joan Josep Nuet, por participar no denominado *procés* e a *declaración unilateral de independencia.* O Tribunal Supremo (TS), designou como instrutor da mesma ó maxistrado Pablo Llarena, que citou ós querelados para tomarlles declaración.  O xoves 9 de novembro de 2017 declarou e foi posta en liberdade co prazo dunha semana para pagar 25 000 euros se quere eludir o cárcere preventivo.

## Notas
Legia Warszawa (baloncesto)

O **Legia Warszawa** é un club profesional de baloncesto polaco da cidade de Varsovia. Actualmente compite na Polska Liga Koszykówki, a máxima categoría do baloncesto polaco. O club xoga os seus partido como local no OSiR Bemowo, pavillón con capacidade para 1.000 espectadores. É a sección de baloncesto do Legia Warszawa.

## Palmarés 
**Liga de Polonia** 
* **Campión (7)**: 1956, 1957, 1960, 1961, 1963, 1966, 1969
**Copa de Polonia**
* **Campión (2)**: 1968, 1970

## Véxase tamén 
### Outros artigos 
* Legia Warszawa

### Ligazóns externas 
* Sitio web oficial do Legia Warszawa (baloncesto)
Bizén Fuster

**Bizén Fuster Santaliestra**, nado en Naval (provincia de Huesca) o 4 de decembro de 1959 é un político aragonés.

## Traxectoria 
Licenciado en Xeografía e Historia, diplomado en Ciencias Políticas e mestrado en Xestión Ambiental; profesionalmente, é funcionario con praza como Secretario-Interventor de Concello. Foi un dos fundadores en 1986 da Chunta Aragonesista (CHA), da que foi vicepresidente de 1988 a 1995 e presidente dende 1995 até 2008, permanecendo no Consello Nazional, onde exerceu como Secretario de Infraestruturas e Urbanismo até 2012 e, como Secretario Territorial de Zaragoza, de 2012 a 2016.

Foi deputado pola provincia de Huesca nas Cortes de Aragón de 1999 a 2011, (eleccións a Cortes de Aragón de 1999, 2003 e 2007) e presidente do grupo parlamentario de Chunta Aragonesista. Tamén foi Secretario Primeiro das Cortes de Aragón de 1999 a 2003. Foi cabeza de lista por Zaragoza nas eleccións xerais de 2000, 2004 e 2008, xunto a José Antonio Labordeta.

Dende xuño de 2011 é voceiro de Chunta Aragonesista na Deputación Provincial de Zaragoza, onde ademais é Deputado Delegado de Arquivos e Bibliotecas dende 2011; e dende 2015, delegado de Turismo. Igualmente dende xuño de 2011 é voceiro de CHA no concello de Cuarte de Huerva.

## Véxase tamén 
### Ligazóns externas 
* Biografía de Bizén Fuster 
* Especial elecciones 2008: Bizén Fuster
Marta Cid

**Marta Cid i Pañella**, nada en Amposta o 29 de xullo de 1960, é unha política catalá membro de Esquerra Republicana de Catalunya e deputada no Parlamento de Cataluña pola circunscrición de Tarragona. Foi Conselleira de Educación da Generalitat de Cataluña dende febreiro de 2004 até maio de 2006. Dende abril de 2007 é responsable da Secretaría de Acción Política da Federación do Ebro, Membro da Comisión Permanente de Esquerra, deputada no Parlamento de Cataluña e candidata á alcaldía de Amposta.

## Traxectoria persoal 
Marta Cid é licenciada en Psicoloxía, diplomada en Maxisterio e posgraduada en Logopedia pola Universidade de Barcelona. Foi profesora de EXB entre 1982 e 1987 e psicóloga e logopeda da Escola de Educación Especial e Taller Ocupacional de Amposta (APASA) de 1987 a 2000. É coautora do libro ''PHN: la raó d'Estat contra l'Ebre i la Terra''.

Marta Cid practicou o balonmán até o ano 1984

## Notas
Nieves Ibeas

**Nieves Ibeas Vuelta**, nada en Vitoria o 28 de xullo de 1961, é unha filóloga vasca.

## Traxectoria
Licenciada en Filoloxía Románica, doutora en Filoloxía Francesa e profesora titular da Universidade de Zaragoza, adscrita ao Departamento de Filoloxía Francesa na Facultade de Filosofía e Letras.

Dende o ano 2000 até o 2003, foi Vicerreitora de Proxección Social e Cultural da Universidade de Zaragoza. Nas eleccións autonómicas de 2003 foi elixida deputada nas listas de Chunta Aragonesista (CHA), partido da que foi presidenta entre os anos 2008 e 2012. Ostentou o cargo de voceira do seu grupo parlamentario dende 2011 até xaneiro de 2014, data na que renunciou ó seu escano e se reincorporou ó seu posto de profesora da Universidade de Zaragoza. Foi, asemade, membro do Consello Reitor do Instituto Aragonés da Muller, cofundadora do *Seminario Interdiscipllinar de Estudos da Muller da Universidade de Zaragoza* e fundadora e directora da colección *Sagardiana*. *Estudos feministas* das Prensas da Universidade de Zaragoza.
## Obras 
A súa actividade investigadora céntrase no eido da análise da creación literaria dende a perspectiva dos estudos feministas e de xénéro. Formou parte de numerosos proxectos de investigación e entre as súas publicacións atópanse os libros *La imagen de la mujer en la novela de evasión en Francia, 1970-1985: novela policiaca y de ciencia ficción* (tese de doutoramento); *La conjura del olvido: escritura y feminismo* (coed. con Mª Ángeles Millán); *La perspectiva de género en la educación aragonesa*, en colaboración con Begoña Garrido Riazuelo; *Hombres y feminismo*, número especial da revista *Lectora*; ademais de numerosos artigos e capítulos de libro sobre literatura e feminismo.
José Luis Soro

**José Luis Soro Domingo**, nado en Zaragoza o 17 de decembro de 1966, é un político nacionalista aragonés. 

## Traxectoria 
Soro é licenciado en Dereito pola Universidade de Zaragoza e colexiado en Zaragoza dende 1993 (aínda que na actualidade non exerce). Milita en CHA dende o ano 1994, e dende 2008 foi o responsable da vicesecretaría xeral de Acción Política.

Nas eleccións de maio de 2011 foi elixido deputado pola Chunta Aragonesista nas Cortes de Aragón pola circunscrición de Zaragoza e voceiro adxunto do Grupo Parlamentario dende entón. Anteriormente xa fora asesor xurídico do Grupo Parlamentario CHA nas lexislaturas VI e VII (2003-2011).
Dende o 6 de xullo de 2015 é Conselleiro de Vertebración do Territorio, Mobilidade e Vivenda da Deputación Xeral de Aragón no Goberno de coalición PSOE-CHA presidido polo socialista Javier Lambán. Tamén é presidente de Chunta Aragonesista dende o 10 de febreiro de 2012.  Entre 2011 e 2015 foi deputado nas Cortes de Aragón pola circunscrición de Zaragoza (VIII e IX Lexislaturas).

## Notas
Morayo Soluade

**Morayoninuoluwa Chukwemeka Soluade**, máis coñecido como **Morayo "Mo" Soluade**, nado o 12 de xullo de 1995 en Londres, Inglaterra, é un xogador profesional de baloncesto internacional británico. Formado na canteira do Unicaja Málaga, cunha altura de 1,96 m xoga na posición de base. Actualmente xoga para os London Lions da British Basketball League.

## Traxectoria 
Nado en Londres, Soluade chegou a Málaga como júnior de primeiro ano en 2011. Tras a súa formación ascende até o filial do Unicaja Málaga na Liga LEB, o Clínicas Rincón. Na temporada 2014−15 debuta na Liga ACB e na Euroliga, xogando cinco e catro xogos respectivamente. Con todo, a súa falta de oportunidades no primeiro, lévao a asinar polo Gipuzkoa de ACB en 2016. Ao ano seguinte xoga para o San Pablo Burgos, equipo co que consegue o ascenso á Liga ACB. En 2017 regresa ao Unicaja para xogar en ACB. Tras non dispor de moitos minutos viaxa a Polonia para xogar no Legia Warszawa, onde é campión do concurso de mates da PLK. O 26 de xullo de 2019 anúnciase a súa fichaxe polo Leite Río Breogán da Liga LEB.

O 23 de xullo de 2021, anunciouse a súa fichaxe polo Club Básquet Coruña da Liga LEB Ouro.

### Clubs 
*  Clínicas Rincón (LEB, 2013–2016)
*  Unicaja Málaga (ACB / Euroliga, 2014–2015)
*  Gipuzkoa (ACB, 2016)
*  San Pablo Burgos (LEB, 2017−2018) 
*  Legia Warszawa (PLK, 2018–2019)
*  CB Breogán (LEB, 2019–2021)
*  Club Básquet Coruña (LEB, 2021–2022)
*  London Lions (BBL, dende 2022)

## Notas 
## Véxase tamén 
### Ligazóns externas 
* Perfil en euroleague.net 
* Perfil en acb.com 
* Perfil en feb.es
Württemberg (rexión vinícola)

A rexión vinícola de **Württemberg** (Alemaña) esténdese seguindo o curso do río Neckar, así como os seus afluentes, desde o río Tauber até máis ao sur de Stuttgart.

É unha área extensa, de máis de 11 300 hectáreas.
 
## Variedades de uva cultivadas
Na rexión prodúcense viños tintos a partir de uvas Trollinger, Müllerrebe (Pinot meunier), Lemberger, Spätburgunder e Portugieser, e brancos con uvas Riesling, Müller-Thurgau, Kerner e Silvaner, estes últimos fundamentalmente de produción tan baixa que só cobren el o consumo da rexión.

## Galería de imaxes 

Weinsberg Schemelsberg Burgberg Mai 2005.jpg|Outeiros de Schemelsberg (esquerda) e de Burgberg (dereita) en Weinsberg, vistos desde o monte Wartberg en Heilbronn.
Möckmühl Ammerlanden.JPG|Viñedos en Ammerlanden entre Möckmühl e Züttlingen.
Weinberge Esslingen (unterer Neckarhaldenweg).jpg|Viñedos de Esslingen (no baixo Neckar)
Fellbacher Weinberge Farbe2.jpg|Os viñedos de Fellbacher no outono

## Véxase tamén 
### Outros artigos 
* Rexión Vinícola de Baden
Württemberg

O topónimo **Württemberg** pode referirse a:

* **Monte Württemberg**, monte dunha altitude de 400 m próximo á cidade alemá de Stuttgart;
* **Baden-Württemberg**, Land (estado federado) da República Federal de Alemaña;
* **Estado de Württemberg**, estado histórico ao suroeste de Alemaña que engloba as seguintes entidades:
:* **Condado de Württemberg** (1083-1495), estado vasalo do Sacro Imperio Romano Xermánico;
:* **Ducado de Württemberg** (1495-1803), estado vasalo do Sacro Imperio Romano Xermánico;
:* **Electorado de Württemberg** (1803-1806), electorado do Sacro Imperio Romano Xermánico;
:* **Reino de Württemberg** (1806-1918), monarquía asociada ao Imperio alemán;
:* **Estado Libre Popular de Württemberg** (1918-1945), estado da República de Weimar;
:* **Württemberg-Baden** (1945-1952), estado federado xurdido tras a ocupación aliada de Alemaña tras a derrota da Alemaña nazi na segunda guerra mundial;
:* **Württemberg-Hohenzollern** (1945-1952), estado federado xurdido tras a ocupación aliada de Alemaña;
* **Casa de Württemberg**, antigos soberanos do estado histórico antecitado;
* **Castelo de Württemberg**, lugar de residencia dos antigos soberanos de Wurtemberg; 
* **Mausoleo Württemberg**, monumento situado na cidade alemá de Stuttgart.
* **Rexión vinícola de Württemberg**, rexión vinícola de Alemaña;
### Véxase tamén 
* **Gran Premio de Baden-Württemberg de Motociclismo**.
Gran Premio de Baden-Württemberg de Motociclismo

O **Gran Premio de Baden-Württemberg de Motociclismo** foi unha carreira de motociclismo que se correu soamente no ano de 1986 organizada pola Federación Internacional de Motociclismo, no circuíto de Hockenheimring (Baden-Württemberg, Alemaña).

Este Gran Premio, adicional ao calendario de 1986, estivo reservado para as categorías de 80&nbsp;cm3, 125&nbsp;cm3 e sidecar, en compensación pola cancelación do Gran Premio de Suráfrica debido á política de apartheid liderada por este país, que causara numerosas polémicas.

No Gran Premio, o futuro campión do mundo, Ralf Waldmann, fixo o seu debut no Campeinato Mundial de motocicletas.

Competiu na clase de 80 cc e terminou 19º.

Por primeira vez nestes campionatos, desde Gina Bovaird en 1982, unha muller competiu na Copa do Mundo, a alemá Petra Gschwander.

Porén, non logrou clasificarse para a carreira dos 80 cc.

## Gañadores do Gran Premio de Baden-Württemberg de Motociclismo 
## Notas
Gran Premio de Hungría de 2019

O **Gran Premio de Hungría de 2019**, oficialmente o **Formula 1 Magyar Nagydíj 2019** foi unha carreira de Fórmula Un que se disputou o 4 de agosto de 2019, no circuíto de Hungaroring preto de Mogyoród, Hungría. Foi a décimo segunda carreira da tempada de 2019 e a trixésima quinta carreira do Gran Premio de Hungría, e a 34ª vez que a carreira disputouse como un evento do Campionato Mundial desde a tempada inaugural en }.

## Pneus dispoñibles 
## Cualificación 
Verstappen foi o máis rápido, converténdose no primeiro piloto holandés de Fórmula 1 que acadou unha pole e tamén no 100º piloto diferente en estar na pole na historia da F1. O seguiron os pilotos de Mercedes Valtteri Bottas e Hamilton.

### Clasificación na cualificación 
## Carreira 
### Clasificación da carreira 
miniatura|center|800px|Resultados da carreira do GP de Hungría de 2019.

## Posicións logo da carreira 
;
Clasificación no campionato de pilotos

;Clasificación do campionato de construtores

* **Nota**: Só están incluídos os cinco primeiros postos en ambos os grupos de clasificación.

## Ligazóns externas
## Notas
Cachán, Riotorto, Riotorto

**Cachán** é un lugar da parroquia de Riotorto, no concello lugués de Riotorto, na comarca de Meira. No ano 2024 tiña, segundo o Instituto Galego de Estatística, 7 habitantes (4 homes e 3 mulleres).

## Lugares e parroquias 
### Lugares de Riotorto 
### Parroquias de Riotorto 
## Notas
Golpe (muiñeira)

O **golpe** é unha variante da muiñeira de ritmo lento na que non se executan figuras colectivas senón puntos diferentes para cada unha das parellas.

Recorrendo ao cancioneiro de Casto Sampedro, algúns autores dubidan de que existan suficientes diferenzas morfolóxicas e ritmicas como para xustificar a súa diferenciación da muiñeira. Estes analistas atopan só diferenzas no tempo musical, mais lento que o da muiñeira.

## Notas 
## Véxase tamén 
### Outros artigos 
* Muiñeira

### Ligazóns externas 
* Chao Muiñeira - Golpe de Mondariz. - Youtube.
* Folkotecagalega - Pezas: Golpes.
Nicolò Melli

**Nicolò Melli**, nado o 26 de xaneiro de 1991 en Reggio Emilia, é un xogador profesional de baloncesto italiano que actualmente xoga para o Olimpia Milano da Lega Basket Serie A.

## Traxectoria 
O 8 de xullo de 2017, Melli asinou un contrato de tres anos co Fenerbahçe.

O 25 de xullo de 2019, Melli asinou cos New Orleans Pelicans. O 22 de outubro de 2019, Melli debutou na NBA facendo 14 puntos, 5 rebotes e 2 asistencias na derrota dos Pelicans por 122–130 contra os Toronto Raptors. O 12 de febreiro de 2020, Melli substituíu a Deandre Ayton para disputar co World Team o Rising Stars Challenge do All-Star Weekend da NBA de 2020.

O 26 de marzo de 2021, Melli foi traspasado ós Dallas Mavericks xunto a JJ Redick a cambio de James Johnson e Wes Iwundu.

O 9 de xullo de 2021, fíxose oficial a volta de Melli ó baloncesto europeo, tras asinar co Olimpia Milano italiano un contrato por tres tempadas.

## Notas 
## Véxase tamén 
### Ligazóns externas 
* Perfil en NBA.com 
* Estatísticas en Basketball-Reference.com  
* Perfil en Euroleague.net
Fletcher Magee

**Fletcher Magee**, nado o 13 de novembro de 1996 en Orlando, Florida, é un xogador profesional de baloncesto estadounidense que xoga no KK Budućnost VOLI da Prva A Liga.

## Traxectoria 
O 20 de xullo de 2019, anunciouse a súa fichaxe por unha tempada polo Obradoiro CAB da Liga ACB.

O 25 de agosto de 2020, Magee asinou co KK Budućnost Podgorica montenegrino por unha tempada.

## Notas 
## Véxase tamén 
### Ligazóns externas 
* Perfil nos Wofford Terriers
SC Rasta Vechta

O **Sports Club Rasta Vechta** é un club profesional de baloncesto da cidade de Vechta, Baixa Saxonia, que xoga na ProA, segunda categoría do baloncesto alemán. Fundado en 1979, o Rasta Vechta pasou a maior parte da súa historia en divisións inferiores do baloncesto alemán, ata que en 2012 ascendeu á ProA, a segunda categoría. En 2014 ascendeu por primeira vez na súa historia á Bundesliga, e dende entón descendeu á ProA e ascendeu de volta á Bundesliga en varias ocasións.

## Historia 
### Ano a ano 
## Pavillón 
O Rasta Vechta xoga os seus encontros como local no Rasta Dome. O pavillón está situado na propia cidade de Vechta. Foi inaugurado o 12 de outubro de 2011. O recinto orixinariamente tiña capacidade para 2.000 persoas, pero foi ampliado a 3.140 para cumprir os requirimentos da Basketball Bundesliga.

## Palmarés 
***ProA**
****Campións (2):** 2013, 2018
***Subcampións (1):* 2016

## Notas 
## Véxase tamén 
### Ligazóns externas 
* Páxina web oficial
Montederramo a Máis

**Montederramo a Máis** (**M.A.M.**) é unha agrupación de electores independente creada no concello de Montederramo para concorrer ás eleccións municipais de 2019. Nela acadaron 266 votos, 3 concellerías, fronte aos  280 votos e 4 concellarías do Partido Popular de Galicia.
## Notas
## Véxase tamén
### Outros artigos
*Eleccións municipais en Montederramo
Boštjan Nachbar

**Boštjan "Boki" Nachbar**, nado o 3 de xullo de 1980 en Slovenj Gradec, é un ex xogador profesional de baloncesto esloveno. Actualmente traballa como observador nos Detroit Pistons da National Basketball Association (NBA).

## Traxectoria 
Nachbar foi elixido na 15ª posición do Draft da NBA de 2002 polos Houston Rockets. En tres tempadas en Houston tan só xogou 10 minutos por encontro. En 2004 asinou cos New Orleans Hornets onde acadou 8 puntos en 21 minutos por partido. En 2006 foi traspasado ós New Jersey Nets a cambio de Marc Jackson e Linton Johnson.

O 23 de xullo de 2013, Nachbar asinou un contrato de dous anos co FC Barcelona.

O 18 de agosto de 2015, asinou un ano co CB Sevilla.

O 14 de maio de 2018, Nachbar anunciou a súa retirada.

## Notas 
## Véxase tamén 
### Ligazóns externas 
* Perfil en ACB.com 
* Estatísticas en Basketball-Reference.com
Adolf Lüderitz

**Franz Adolf Eduard Lüderitz**, nado o  16 de xullo de 1834 en Bremen, e finado o 24 de outubro de 1886, foi un comerciante alemán, fundador da primeira colonia alemá na África do Suroeste.

Deu tamén o seu nome á cidade namibia de Lüderitz.

## Traxectoria 
Naceu en Bremen, onde se ocupou do negocio de tabaco co seu pai. Desde 1854 até 1859 viviu nos Estados Unidos.

Á morte do seu pai, que morreu en 1878, Adolf Lüderitz fíxose cargo do negocio, no que tivo moito éxito. En 1881 estableceu unha fábrica en Lagos, na colonia británica de África Occidental. Aínda que non puido prosperar fronte a competencia estranxeira.

A pesar deste fracaso, Lüderitz mantivo os seus plans en África, encontrando o apoio do xove comerciante, tamén bremés, Heinrich Vogelsang. Ambos decidiron fundar unha colonia alemá no suroeste de África, xa que esta zona nunca fora ocupada por ningunha outra potencia colonial. Así, en 1883 adquiriu terras alí, que colocou baixo a protección do Imperio alemán en 1884, dando orixe á colonia da África Suroriental alemá.

Morreu afogado no río Orange o 24 de outubro de 1886.

## Véxase tamén 
### Bibliografía 
* Drechsler, Horst (1987): Lüderitz, Adolf, en *Neue Deutsche Biographie* (NDB). Tomo 15. Berlin: Duncker & Humblot. ISBN 3-4280-0196-6.
* Drechsler, Horst (1980): *Let us die Fighting. The Struggle of the Herero and Nama against German Imperialism (1884 - 1915)*. Londres: Zed Press,. ISBN 0-9057-6237-1.
* Drechsler, Horst (1996): *Südwestafrika unter deutscher Kolonialherrschaft. Teil: 2, Die großen Land- und Minengesellschaften (1885 - 1914)*. Berlin: Akademie Verlag. ISBN 33-5150-6689-6. 
* Stoecker, Helmuth (1991): ''Drang nach Afrika – Die deutsche koloniale Expansionspolitik und Herrschaft in Afrika von den Anfängen bis zum Verlust der Kolonien. Berlin: Akademie-Verlag. ISBN 3-0500-0825-3.

### Ligazóns externas 
*  The man who bought a country (O home que comprou un país), en Lüderitz .
* Südwestafrika unter deutscher Kolonialherrschaft: Der Kampf der Herero und Nama gegen den deutschen Imperialismus, von Horst Drechsler .
Koumanthio Zeinab Diallo

**Koumanthio Zeinab Diallo**, nada en Labé en 1956, é unha escritora guineana en lingua francesa e lingua fula.

## Traxectoria
Formouse como enxeñeira agrónoma na Universidade Gamal Abdel Nasser de Conakry. Traballou como dinamizadora rural e consultora para o programa de desenvolvemento das Nacións Unidas, así como para organizacións non gobernamentais e organismos internacionais. Tamén traballou como socióloga en contextos rurais, investigando sobre os problemas de saúde, a violencia contra a muller e a mutilación xenital feminina.

Foi a primeira muller en publicar un libro de poesía en Guinea. A súa obra tamén inclúe relatos, novelas, literatura infantil e xuvenil e teatro.
É membro fundadora da sección guineana do PEN Club

## Obra
* *Moi, femme* (1994)
* *Pellun Gondhi* (1996)
* ''Les épines de l'amour* (1997)
* *Pour les oiseaux du ciel et de la terre* (1997)
* *Comme les pétales du crépuscule* (1998)
* *Comme une colombe en furie, poésie pour enfants* (1999)
* *La morte de la guerre* (2000)
* *Daado l'orpheline et autres contes du Fouta Djallon de Guinée* (2004)
* *Le Fils du roi Guémé et autres contes du Fouta Djallon de Guinée* (2004; prólgo de Bernard Salvaing)
* *Les rires du silence* (2005)
* *Les humiliées* (2005)
* *Ngôtté-le-génie de la chasse - conte du Fouta Djallon en Guinée* (2007)
* *Les fous du septième ciel: Au-dela de l’excision'' (2014)

## Notas
Mike Daum

**Mike Daum**, nado o 30 de outubro de 1995 en Kimball, Nebraska, é un xogador profesional de baloncesto estadounidense que actualmente xoga para o KK Crvena zvezda serbio.

## Traxectoria 
Tras non ser elixido no Draft da NBA de 2019, Daum xogou a Liga de Verán da NBA cos Portland Trail Blazers. O 27 de xullo de 2019, anunciouse a súa fichaxe por unha tempada polo Obradoiro CAB da Liga ACB. O 21 de xullo de 2020, Daum e o Obradoiro chegaron a un acordo para renovar o contrato do xogador unha tempada máis.

Tras dúas tempadas en Santiago de Compostela, Daum asinou co Derthona Basket, acabado de ascender á Lega Basket Serie A italiana.

## Notas 
## Véxase tamén 
### Ligazóns externas 
* Perfil en ACB.com 
* Perfil en South Dakota State
Beatriz Domínguez Millán

**Beatriz Domínguez Millán**, nada en Pontevedra en 1916 e finada en Madrid o 20 de maio de 2007, foi unha mestra e escritora galega.

## Traxectoria 
Estudou maxisterio na Escola Normal de Santiago de Compostela. Foi mestra da escola de Sárdoma núm. 2 dende 1936 e despois foi mestra de Donas. En 1943 trasladouse a Cañizar (Teruel). Colaborou en *Martín Codax*.

## Obras 
* *Sombra Pura (1940-1959)*, 1960.
## Notas 
## Véxase tamén 
### Bibliografía
Rafael Melero

**Rafael Melero Granja**, nado en Tomiño o 22 de novembro de 1918 e finado no Carballiño o 21 de outubro de 1962, foi un escritor galego.

## Traxectoria 
Nado en Tomiño, pasou a súa infancia en Pontevedra e viviu en Ourense. Tras ser mobilizado por mor da guerra civil, completou os seus estudos de profesorado mercantil e accedeu por oposición ao funcionariado do Banco de España, primeiramente en Pontevedra, e dende 1955 como secretario do Banco de España en Salamanca. En 1947 casou con Josefa Peña Nogueiras no Carballiño e tivo dous fillos. Nesta vila pasaba longas tempadas de verán onde desenvolvía a súa produción literaria. Publicou 6 libros e foi premio de poesía "Marina" en 1958 con *La voz en el tiempo*.

Ademais de poeta, foi un notable pintor, e colaborou activamente publicando numerosos artigos en diferentes medios sobre poesía e pintura do seu momento.  

Destacar as súas colaboracións no xornal vespertino compostelán *La Noche*, o xornal *Diario de Pontevedra*, a revista palentina de poesía e crítica *Rocamador* , a revista cultural abulense *El Cobaya**,* a revista conquense *El molino de papel. Pliegos de poesía,* a colección antololóxica de poetas de lingua portuguesa e española *Panorámica poética lusohispánica,* ou a *Revista de Poesía Americana Caballo de Fuego.* 

Mantivo contacto con Dámaso Alonso, Vicente Aleixandre, Gabriel Celaya, Blas de Otero, Ramón de Garciasol, Vicente Risco, Trébolle Díaz, Aquilino Iglesia Alvariño e outros poetas e pintores da década dos 60. 

Esta intensa actividade cultural viuse bruscamente interrompida pola súa morte por cancro aos 43 anos. Faleceu no Carballiño o 21 de outubro de 1962, e foi soterrado no cemiterio parroquial de Señorín.

## Obras 
* *Tarde roja*, 1958.
* *La voz en el tiempo*, 1959.
* *Alba del viento*, 1959.
* *Mundo inmediato*, 1960.
* *Contrapunto en tres tiempos*, 1961. 
* *Furia de raíces,* 1963.

* *Poesía inédita*, 2024.

## Notas 
## Véxase tamén 
### Ligazóns externas 
* Rafael Melero, poeta